ROZHODNUTIE KOMISIE
zo 6. júna 2008
o ochranných opatreniach v súvislosti s vysokopatogénnou vtáčou chrípkou podtypu H7 v Spojenom kráľovstve
[oznámené pod číslom K(2008) 2666]
(Iba anglické znenie je autentické)
(2008/424/ES)
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
keďže:
(1)
V smernici Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a ktorou sa zrušuje smernica 92/40/EHS (3) sa ustanovujú určité preventívne opatrenia súvisiace s dozorom nad vtáčou chrípkou a jej včasným zistením, ako aj minimálne opatrenia na kontrolu, ktoré sa majú uplatňovať v prípade výskytu ohniska tejto nákazy u hydiny alebo iného vtáctva chovaného v zajatí. V tejto smernici sa ustanovuje zriadenie ochranných pásiem a pásiem dozoru v prípade výskytu ohniska vysokopatogénnej vtáčej chrípky.
(2)
Spojené kráľovstvo oznámilo 4. júna 2008 Komisii potvrdený výskyt ohniska vysokopatogénnej vtáčej chrípky podtypu H7 v chovoch hydiny na jeho území a okamžite prijalo primerané opatrenia podľa smernice 2005/94/ES vrátane zriadenia ochranných pásiem a pásiem dozoru.
(3)
Komisia tieto opatrenia preskúmala v spolupráci so Spojeným kráľovstvom a vyjadrila spokojnosť s dostatočnou vzdialenosťou hraníc týchto pásiem zriadených príslušným orgánom v tomto členskom štáte od skutočného miesta potvrdeného ohniska nákazy.
(4)
S cieľom predísť akémukoľvek zbytočnému narušeniu vnútorného obchodu Spoločenstva a vyhnúť sa riziku, že tretie krajiny vytvoria neopodstatnené prekážky v obchodovaní, je potrebné, aby sa tieto pásma v Spojenom kráľovstve bezodkladne vymedzili na úrovni Spoločenstva.
(5)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Toto rozhodnutie sa vzťahuje na ochranné pásma a pásma dozoru zriadené príslušným orgánom v Spojenom kráľovstve po potvrdení výskytu ohniska vysokopatogénnej vtáčej chrípky podtypu H7 v chovoch hydiny v kraji Oxfordshire, ktorý tento členský štát oznámil Komisii 4. júna 2008.
Spojené kráľovstvo zabezpečí, aby ochranné pásma a pásma dozoru zriadené v súlade s článkom 16 ods. 1 smernice 2005/94/ES zahŕňali aspoň tie oblasti, ktoré sú opísané v častiach A a B prílohy k tomuto rozhodnutiu.
Článok 2
Toto rozhodnutie sa uplatňuje do 28. júna 2008.
Článok 3
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 6. júna 2008